Huldeblyke stroom in ná koerantman se dood | News24
Huldeblyke stroom in ná koerantman se dood
KIMBERLEY. – 'n Bekende Kimberliet en joernalis van Volksblad, moederkoerant van Express Northern Cape, André Botha, is Maandagoggend (05/10) dood in sy woonstel gekry.
Botha (52), redakteur van die gemeenskapskoerant Noordkaap, se skielike dood het skokgolwe deur die Noord-Kaap en Vrystaat gestuur. Boodskappe van medelye en huldeblyke deur familielede, vriende, kollegas en verskeie politieke partye het Maandag ingestroom.
Botha se suster, Elize Doman (ook 'n voormalige verslaggewer van Volksblad en Noordkaap in Kimberley), het Maandag gesê hulle vermoed hy is Maandag in die vroeë oggendure aan 'n hartaanval dood.
" 'n Nadoodse ondersoek sal Woensdag (07/10) gedoen word, maar ons vermoed geen misdaad nie. Alles was in plek en soos hy dit gelos het," het 'n hartseer Doman van Pretoria gesê.
Botha is Maandag deur vele verslaggewers as 'n mentor beskryf.
Hy was besonder passievol oor die joernalistiek en 'n kampvegter vir sy geliefde taal, Afrikaans.
Gert Coetzee, redakteur van Volksblad, het gesê: "Maandag was weer 'n hartseerdag vir Volksblad. André is die tweede dienende redaksielid wat ons in 'n jaar ontval, terwyl ander redaksielede in die afgelope 18 maande hul wederhelftes aan die dood afgestaan het. As 'n groot familie beleef Volksblad se mense, lesers inkluis, mekaar se verlies intens en onderskraag ons mekaar."
Oor Botha sê Coetzee: "André, 'n Kimberliet, was hartstogtelik lief vir die Diamantstad, die Hoërskool Diamantveld, Griekwas, Noord-Kaap (die provinsie), Volksblad en Noordkaap
(die koerant). Hy was 'n fyn mens en veelsydige joernalis. Veral beriggewing oor plaaslike en provinsiale politiek was sy kos. Ons treur saam met sy naasbestaandes."
Johanna van Eeden, hoofredakteur van Media24 se Afrikaanse dagblaaie, het gesê Botha het 'n oog vir detail gehad en "sy vingers op die pols van veral die politieke landskap in die Noord-Kaap gehad. Hy was vir baie verslaggewers 'n mentor en 'n klankbord".
Hy word deur nog 'n suster, Christa van de Venter, en broer, Frikkie Botha, oorleef.
Botha het in 1990 as verslaggewer by Beeld begin werk, waarna hy in 1991 geskuif het na Volksblad in Welkom en in 1994 na Volksblad in Kimberley, waar hy twee jaar gewerk het. Hierna het hy as verslaggewer by die SAUK en as mediaskakelbeampte by die DA gewerk.
Hy het in 2006 weer by Volksblad ingeval en in Bloemfontein, Upington, Kuruman en vir oulaas in Kimberley gewerk waar hy sy laaste jare baie gelukkig was. Oor die jare heen het hy as algemene verslaggewer, stadsraadsverslaggewer, wetgewer-verslaggewer en nagsubredakteur gewerk.